**Cad is cumarsáid ann: Nótaí an Mhúinteora**

|  |  |
| --- | --- |
| Leibhéal | An Ardteistiméireacht – Measartha dúshlánach  |
| Spriocanna | Feasacht agus tuiscint na ndaltaí a fhorbairt sa réimse – an chumarsáid go ginearálta agus códmheascadh i measc cainteoirí Gaeilge |
| Stór focal | Ginearálta |

|  |
| --- |
| Straitéisí Múinteoireachta Molta |

Tá na ceachtanna bunaithe ar mhír físe ina bhfuil dalta ó Scoil Chuimsitheach Chiaráin ag labhairt ar an úsáid a bhaineann sí as an teicneolaíocht ar mhaithe le cumarsáid a dhéanamh. Tá an mhír i gcanúint Chonnacht.

Tá na ceachtanna oiriúnach do rang a bhfuil caighdeán réasúnta ard Gaeilge acu don Ardteistiméireacht, ach is féidir leat féin iad a láimhseáil ar bhealach a oireann don rang atá agat féin. Moltar an ceacht seo a dhéanamh le ***Na réamhfhocail shimplí*** ó **Fócas ar Theanga**.

**Réamhobair 1**

* Léigh na treoracha atá ar an sleamhnán leis an rang agus abair leo sainmhíniú a thabhairt duit ar chumarsáid. Ba cheart go mbeadh go leor tuairimí éagsúla acu. Seo thíos cúpla sainmhíniú:
1. Ag malartú smaointe, teachtaireachtaí trí labhairt nó trí chomharthaí nó trí scríobh nó trí iompar duine.
2. An dóigh le smaointe nó eolas a chur in iúl.
3. An staidéar a dhéantar ar an dóigh a dtarchuirtear eolas ar nós eolas a chraoladh nó a fhoilsiú.
4. Gairmeacha san fhógraíocht, sa chraoltóireacht nó san iriseoireacht.
5. Córas chun teachtaireachtaí a chur agus a fháil ar nós an teileafóin nó na teilifíse.
* Ansin iarr orthu a machnamh a dhéanamh ar chineálacha difriúla cumarsáide. Bíodh na cinn seo ina measc:

Myspace, Twitter, an t-idirlíon, fóraim, na súile, comharthaíocht choirp, blaganna srl.

**Réamhobair 2**

* Is ceacht cainte é seo. Léigh na treoracha ar an sleamhnán leo agus mínigh cad atá le déanamh.
* Má bhaineann siad úsáid as téacsanna chun dul i dteagmháil lena gcairde níos mó ná dóigh ar bith eile cuirfidh siad uimhir 1 in aice leis an bhfocal sin. Mura mbaineann siad úsáid as ceann de na bealaí sa liosta cuirfidh siad uimhir 10 in aice leis an gceann sin – colúr teachtaireachta, mar shampla.
* Nuair atá uimhir curtha in aice le gach focal, iarr orthu labhairt leis an duine in aice leo le fáil amach cad a bhí acu féin.
* Bí ag siúl timpeall chun cabhrú leo agus pléigh aon deacracht a chuala tú leis an rang ar fad tar éis na gníomhaíochta.



**Scríobh**

* Iarr orthu an ceacht a dhéanamh leo féin ar dtús. Beidh orthu 4 theachtaireacht a scríobh chuig gach duine sa chéad saighead faoi thopaic amháin sa dara saighead. Fiú más teachtaireacht ghutháin atá ann caithfidh siad an teachtaireacht a scríobh: Mar shampla:

Seanmháthair / glao teileafóin: *Cad é mar atá tú a Mhamó? Fuair mé do chárta deas sa phost inniu agus bhí áthas agus iontas orm. Is breá liom an siopa H&M agus anois is féidir liom gúna deas a cheannach dom féin don chóisir anocht. Tá tú chomh maith, go raibh mile maith agat, cuirfidh mé scairt ort arís…*

* Cuir gach beirt ag obair le chéile chun na teachtaireachtaí a scríobh siad a léamh amach dá chéile.
* Iarr ar fhoghlaimeoirí éagsúla teachtaireacht nó dhó a léamh amach os ard.

 

**Éisteacht 1**

* Léigh na ceisteanna don chleachtadh éisteachta leis an rang ar fad sula gcuireann tú an mhír ar siúl ionas go mbeidh a fhios acu cén freagraí a bheidh á lorg acu agus iad ag éisteacht.
* Más féidir, fág na ceisteanna thuas ar an scáileán fad is atá an mhír á seinm.
* Pléigh freagraí na gceisteanna leis an rang ar fad ag an deireadh.



**Éisteacht 2**

* Cuir an mhír ar siúl den dara huair agus abair leo cuid A a dhéanamh (féach na freagraí).
* Níl aon fhreagra ceart ar chuid B ná C ach ba cheart go gcothódh na ceisteanna plé ar ghné an-tábhachtach de ghluaiseacht na Gaeilge – cúrsaí téarmaíochta.

**Iarphlé 1**

* Abair leis na daltaí na ceisteanna ar an sleamhnán seo a phlé ina mbeirteanna.
* Déan iarracht plé ranga a bhunú timpeall ar na ceisteanna seo.
* Cuir samplaí de na saghsanna focal is mó a úsáideann siad as Béarla ar an gclár agus pléigh iad.

**Iarphlé 2**

* Cuir na foghlaimeoirí i ngrúpaí de thriúr nó de cheathrar agus iarr orthu na ceisteanna a phlé le chéile.
* Léigh thusa na ceisteanna leo ar dtús le bheith cinnte go dtuigeann siad iad.
* Bí ag siúl timpeall le linn na gníomhaíochta chun cabhrú leo agus chun éisteacht go géar leis an gcaint.
* Breac síos aon stór focal nua a tháinig chun cinn ar an gclár bán agus déan plé ar aon deacracht ghramadaí a bhí acu.

**Iarphlé 3**

* Bain úsáid as an gcéad íomhá ar an sleamhnán chun treoir a thabhairt do na daltaí ar cad atá le déanamh. Caithfidh siad a rá cén mothúchán a léiríonn an íomhá agus cad atá á rá acu (os ard nó leo féin).
* Cuir gach beirt ag obair le chéile chun an ghníomhaíocht a dhéanamh.
* Pléigh na tuairimí a bhí acu ansin (féach na freagraí mar threoir).

|  |
| --- |
| **Freagraí** |

**Éisteacht 2**

Facebook: *Straoisleabhar*

úsáid: *leas a bhaint as rud*

le fada: *go deo*

olc: *dona*

go leor: *sách*

ní mór dom: *caithfidh mé*

ait: *aisteach*

**Iarphlé 3**

1. Iontas, dochreidteacht , fearg: Cad atá tú á rá? / Ní chreidim thú! / Abair sin arís!
2. Séanadh, diúltach, cosantach: Níl sin fíor! / Níl mé chun faic a rá! / Ní dóigh liom é.
3. Trodach, foréigneach: Fan go bhfaighidh mé a fhad leat! / Ná cuir olc orm / Scrios dearg ort!
4. Doilíos, náire: Cad atá déanta agam? / Ní féidir liom é a chreidiúint! / Cad a dhéanfaidh mé anois?
5. Éiginnteacht, eagla: Cad a dhéanfaidh mé? / Tá mé idir dhá chomhairle! / Tá drogall orm aon ní a dhéanamh.
6. Brón, aiféala, lionn dubh, in ísle brí: Ní féidir liom dul ar aghaidh,tá mé ag streachailt liom. / Briseann sé mo chroí.
7. Dochreidteacht, iontas, díomá: Ní chreidim é! /Thobair (Dóbair) go ndearna mé é!

**Cad is cumarsáid ann – Script**

**Clíodhna Ní Mhógáin Scoil Chuimsitheach Chiaráin**

*Agus luaigh tú Facebook ansin, an bhfuil cuntas Facebook agat?*

Tá, tá cuntas Straoisleabhar agam, tá mé go mór i bhfabhar an fhocail (focal) *straoisleabhar*.

*Sin ceann nár chuala mé cheana, agus an dóigh leat gur rud maith é i ndáiríre Facebook?*

Déarfainn féin go pearsanta gurb ea, mar gur bhain mise leas mór as, bhí cairde agam nach bhfaca mé ar feadh blianta agus tá a fhios agat deireann daoine é seo agus bíonn tú ag ceapadh seo iad daoine a bhí ag an ollscoil le chéile nó ag bunscoil le chéile. Ní cheapann tú riamh daoine atá fós ag an iar-bhunscoil, ag an scoil chuimsitheach nó cibé rud é féin é, nó i gcoláiste, go ndéarfadh siad é sin ach sin an cás atá agamsa. Bhí cairde agam nuair a bhí mé sé agus seacht nach bhfaca mé anois go deo iad agus ansin an chéad rud eile – *Facebook* – tá sé seo, a leithéid de dhuine ag iarraidh bheith (ina) cairde. Bhain mé leas mór as ar an gcaoi sin agus freisin leis an rud nua sin go bhfuil sé ag tógáil *Skype* isteach. Tá mé in ann bheith i dteagmháil le duine ar bith fiú mura bhfuil *Skype* acu. Eolas freisin, den lá, events áirithe atá ag tarlú, eachtraí áirithe. An chóisir seo, an, níl a fhios agam, *book signing* seo. Ní bheadh a fhios agam faoi murach *Facebook.*

*Ar fheabhas, agus tá guthán agat, an bhfuil?*

Tá.

*An bhfuil, an bhfuil, an mbíonn tú ag brath go mór ar an nguthán?*

Ní bhím chomh dona sin buíochas le Dia. Dá bhfeicfeá an bille dá mba rud é go raibh! Is fearr liom a bheith ag úsáid an ríomhaire le dul i dteagmháil le daoine agus cosnaíonn sé níos saoire go minic, ach úsáidim an fón sách minic freisin caithfidh mé a admháil. Ní duine mór téacstáil mé, is fearr liom a bheith ag glaoch ar dhaoine, rud atá beagáinín aisteach ‘is nach maith le daoine ach sin an cleachtadh atá agam (mé).

*Agus an mbíonn tú ag scríobh teachtaireachtaí ríomhphoist mórán?*

Ní bhíonn i ndáiríre murach rud cineál foirmeálta oifigiúil é, ní chuirim mórán ríomhphoistí go minic, b’fhéidir teachtaireacht *Facebook* nó teachtaireacht tríd *Skype* nó *MSN*.